2022. gada Latvijas čempionāts šahā

**2022. gada Latvijas šaha čempionāts** — Latvijas šaha čempionāts vīriešiem un sievietēm, kas notika Rīgā no 27. aprīļa līdz 4. maijam 2022. gadā Transporta un sakaru institūta telpās (Valērijas Seiles iela 1).

## Atlases sacensības
Čempionāta izspēles sistēma, salīdzinot ar iepriekšējiem gadiem, palika bez būtiskām izmaiņām. Vīriešu čempionātā bija paredzēti daudzpakāpju atlases turnīri, kas ietvēra ceturtdaļfinālu, pusfinālu un reģionālās atlases sacensības. Bez atlases vīriešu čempionāta finālā varēja piedalīties Latviju pārstāvošie šaha lielmeistari, starptautiskie meistari un FIDE meistari, Latvijas 2021. gada vīriešu šaha čempionāta pirmo desmit vietu ieguvēji. Atšķirībā no iepriekšējiem gadiem vīriešu čempionāta finālā bez atlases varēja piedalīties arī FIDE meistarkandidāti un U-23 vecuma grupas dalībnieki, kuru FIDE klasiskā šaha reitings uz 2022. gada 1. aprīli bija vismaz 2000, kā arī bija dota iespēja piedalīties ikvienam samaksājot paaugstinātu dalības maksu — 150 euro. Sievietēm atlases sacensības nebija paredzētas, bet fināls notika kā viens atsevišķs atvērta tipa turnīrs, kurā varēja piedalīties Latviju pārstāvošas šahistes ar vismaz II sporta klasi.

### Latvijas vīriešu čempionāta ceturtdaļfināls
Pēc gada pārtraukuma no 28. janvāra līdz 1. februārim Rīgas Šaha federācijas telpās (Maskavas iela 32/4, 2. stāvs) klātienē notika Latvijas 2022. gada vīriešu čempionāta ceturtdaļfināla sacensības, kurā varēja piedalīties Latvijas Šaha federāciju pārstāvoši šahisti, kuriem ir vismaz I sporta klase un klasiskā šaha Elo reitings uz 2022. gada 1. janvāri no 1000 līdz 1900. Turnīrs risinājās 7 kārtās pēc Šveices sistēmas ar apdomas laika kontroli 60 minūtes visai partijai plus 30 sekundes par katru izdarīto gājienu. 38 dalībnieku konkurencē pirmo vietu ar 6½ punktiem izcīnīja 13 gadus vecais Marats Francs. Otrais ar 6 punktiem bija Aleksejs Adamovičs, bet trešais ar 5 punktiem bija 82 gadus vecais Vjačeslavs Ņemkovs. Pirmo 8 vietu ieguvēji nodrošināja sev vietu čempionāta pusfinālā.

### Reģionālie atlases turnīri
No reģionāliem atlases turnīriem tiesības piedalīties Latvijas 2022. gada vīriešu čempionāta finālā ieguva:
# 1.—3. vietu ieguvēji, ja turnīrā piedalījās vismaz 30 dalībnieki;
# 1.—2. vietu ieguvēji, ja turnīrā piedalījās 16-29 dalībnieki;
# 1. vietas ieguvējs, ja turnīrā piedalījās 15 vai mazāk dalībnieki.
No reģionāliem atlases turnīriem tiesības piedalīties Latvijas 2022. gada vīriešu čempionāta pusfinālā ieguva:
# 4.—6. vietu ieguvēji, ja turnīrā piedalījās vismaz 30 dalībnieki;
# 3.—4. vietu ieguvēji, ja turnīrā piedalījās 16-29 dalībnieki;
# 2. vietas ieguvējs, ja turnīrā piedalījās 15 vai mazāk dalībnieki.

#### Vidzemes reģionālā atlase
No 4. līdz 6. martam Siguldā viesnīcas "Sigulda" konferenču zālē (Pils iela 6) notika Latvijas 2022. gada vīriešu čempionāta Vidzemes reģionālās atlases turnīrs, kuru organizēja Siguldas šaha klubs sadarbībā ar Latvijas Šaha federāciju, Rīgas Šaha federāciju un Siguldas novada pašvaldību. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 37 šahisti no Siguldas, Krimuldas, Valmieras, Rīgas, Jūrmalas, Olaines, Tukuma, Ķekavas un Rēzeknes. Pirmo vietu ar 6 punktiem izcīnīja Arsens Bataševs, otrais bija Aleksandrs Jazdanovs ar 5½ punktiem, bet trešo vietu ar 5 punktiem dalīja uzreiz četri dalībnieki, no kuriem labāki papildu rādītāji izrādījās Miķelim Emīlam Miķelsonam. Pirmo trīs vietu ieguvēji nodrošināja vietu čempionāta finālā, bet nākamo trīs vietu ieguvēji iekļuva čempionāta pusfinālā.

#### Latgales reģionālā atlase
No 11. līdz 13. martam Rēzeknes Sporta pārvaldē (18. novembra iela 39) notika Latvijas 2022. gada vīriešu čempionāta Latgales reģionālās atlases turnīrs, kuru organizēja Rēzeknes valstspilsētas domes Sporta pārvalde sadarbībā ar Rēzeknes Šaha klubu. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 26 šahisti no Rēzeknes, Daugavpilss, Jēkabpils, Kokneses un Rēzeknes novada. Pirmo vietu pārliecinoši izcīnīja Oļģerts Indričāns, kas uzvarēja visās 7 partijās. Otro vietu ar 5 punktiem dalīja Vjačeslavs Savčenko un Lauris Lazovskis ar 5 punktiem. Labāki papildu rādītāji bija Savčenko. Ceturto vietu pēc labākiem papildu rādītājiem izcīnīja Pēteris Breikšs. Pirmo divu vietu ieguvēji nodrošināja sev vietu čempionāta finālā, bet nākamo divu vietu ieguvēji iekļuva čempionāta pusfinālā.

#### Zemgales reģionālā atlase
No 12. līdz 13. martam Tukumā (Kuldīgas ielā 74) notika Latvijas 2022. gada vīriešu čempionāta Zemgales reģionālās atlases turnīrs, kuru organizēja Latvijas Šaha federācija sadarbībā ar Tukuma Šaha klubu. Turnīrā notika 7 kārtas pēc Šveices sistēmas ar apdomas laiku 40 minūtes visai partijai plus 15 sekundes par katru izdarīto gājienu. Turnīrā piedalījās 24 šahisti. Pirmo vietu izcīnīja Uldis Stirna ar 6 punktiem. Otrajā vietā ierindojās Artjoms Tolmačevs ar 5½ punktiem. Trešo vietu dalīja trīs šahisti ar 5 punktiem. Labāki papildu rādītāji bija Marijai Kuzņecovai un Martinam Liepiņam. Pirmo divu vietu ieguvēji nodrošināja sev vietu čempionāta finālā, bet nākamo divu vietu ieguvēji iekļuva čempionāta pusfinālā.

#### Kurzemes reģionālā atlase
No 12. līdz 13. martam Liepājas Olimpiskajā centrā (Brīvības iela 39) notika Latvijas 2022. gada vīriešu čempionāta Kurzemes reģionālās atlases turnīrs, kuru organizēja biedrība "Liepājas šaha klubs" sadarbībā ar Latvijas Šaha federāciju. Turnīrā piedalījās 9 šahisti, kuri spēlēja pēc apļa sistēmas ar apdomas laiku 40 minūtes visai partijai plus 15 sekundes par katru izdarīto gājienu. Pirmo vietu izcīnīja Jānis Isakovs ar 6½ punktiem no 8 iespējamiem un nodrošināja sev vietu čempionāta finālā. Otro vietu ar 5½ punktiem dalīja Artjoms Brojs un Vjačeslavs Verņuks. Labāki papildu rādītāji bija Brojam, kas iekļuva čempionāta pusfinālā.

### Latvijas 2022. gada senioru čempionāts
No 26. līdz 27. martam Jūrmalas viesnīcā "Pegasa pils" (Jūras ielā 60) notika Latvijas 2022. gada senioru čempionāts. Tas risinājās pēc Šveices sistēmas 9 kārtās ar apdomas laiku 15 minūtes visai partijai plus 10 sekundes par katru izdarīto gājienu. Čempionātā varēja piedalīties visi Latvijas šahisti ar ne zemāku kā I sporta klasi, kas dzimuši līdz 1972. gada 1. janvārim. 42 dalībnieku konkurencē pirmo vietu ar 7 punktiem dalīja uzreiz trīs dalībnieki. Pēc papildu rādītājiem par senioru čempionu kļuva Vitauts Boreišis, otrajā vietā ierindojās Jurijs Agafonovs, bet trešajā vietā palika Aivars Laizāns. Pēc turnīra nolikuma pirmo trīs vietu ieguvēji iekļuva Latvijas 2022. gada šaha čempionāta finālā.

### Latvijas vīriešu čempionāta pusfināls
No 1. līdz 5. aprīlim Rīgas Šaha federācijas telpās (Maskavas iela 32, 2. stāvs) notika Latvijas vīriešu čempionāta pusfināls, kurā varēja piedalīties Latvijas Šaha federāciju pārstāvoši šahisti ar klasiskā šaha Elo reitingu uz 2022. gada 1. janvāri virs 1901. Tas risinājās pēc Šveices sistēmas 7 kārtās ar apdomas laiku 60 minūtes visai partijai plus 30 sekundes par katru izdarīto gājienu. 22 dalībnieku konkurencē pirmo vietu ar 6½ punktiem izcīnīja Renārs Osis, kas jau kārtu pirms turnīra beigām pārliecinoši nodrošināja sev pirmo vietu. Otro un trešo vietu dalīja Kārlis Gobleja un Konstantīns Gudovskis ar 5 punktiem. Labāki papildu rādītāji bija Goblejam. Pirmo 8 vietu ieguvēji nodrošināja vietu čempionāta finālā.

## Fināls
Abi fināli noritēja pēc Šveices sistēmas 9 kārtās ar apdomas laiku 90 minūtes visai partijai plus 30 sekundes par katru izdarīto gājienu. Vīriešu turnīrā piedalījās 34 dalībnieki, bet sievietēm bija 18 dalībnieces. Vīriešu turnīrā piedalījās 1 lielmeistars (GM), 2 starptautiskie meistari (IM), 7 FIDE meistari (FM) un 1 FIDE meistarkandidāts (CM), bet sievietēm — 2 lielmeistares (WGM) un 1 FIDE meistare (WFM). Abi fināli noritēja vienlaicīgi ar Latvijas amatieru čempionātu *TSI Open 2022*, kurā piedalījās 45 dalībnieki no Latvijas, Lietuvas un Francijas (turnīrā uzvarēja Artis Alainis).

### Vīrieši
* 1. kārta — Vīriešu čempionātā reitinga saraksta galvgalī bija starptautiskais lielmeistars Ilmārs Starostīts, iepriekšējā gada uzvarētājs starptautiskais meistars Rolands Bērziņš un starptautiskais meistars Guntars Antoms. Pirmajā kārtā reitinga līderi pārsvarā izcīnīja uzvaras, taču bija arī daži izņēmumi: Guntars Antoms spēlēja neizškirti ar Aleksandru Jazdanovu, bet FIDE meistars Sergejs Kļimakovs zaudēja Nikolajam Krilovam.
* 2. kārta — Reitinga līderi turpināja gūt uzvaras. Pēc otrās kārtas pa 2 punktiem bija Rolandam Bērziņam, Edgaram Stepiņam, Ilmāram Starostītam, Arsenam Bataševam un Maksimam Golubovskim.
* 3. kārta — Līderu savstarpējās partijās Ilmārs Starostīts pieveica Arsenu Bataševu un kļuva par vienīgo līderi ar 3 punktiem. No viņa par puspunktu atpalika Edgars Stepiņš, Rolands Bērziņš un Klāvs Stabulnieks. Pēc neveiksmes šajā kārtā no turnīra izstājās starptautiskais meistars Guntars Antoms.
* 4. kārta — Ilmārs Starostīts ar melnajiem spraigā cīņā uzvarēja Rolandu Bērziņu un joprojām palika par vienīgo līderi ar 4 punktiem. Edgars Stepiņš bija pārāks par Klāvu Stabulnieku un ar 3½ punktiem ieņēma otro vietu. Aiz viņa sekoja Arsens Bataševs, Rihards Bekasovs un Renārs Osis ar 3 punktiem.
* 5. kārta — Līderu cīņās Ilmārs Starostīts ātri vienojās par neizšķirtu ar Edgaru Stepiņu, Maksims Golubovskis pieveica Renāru Osi, bet Arsens Bataševs uzvarēja Rihardu Bekasovu. Otro zaudējumu pēc kārtas cieta iepriekšējā gada uzvarētājs Rolands Bērziņš, kas bija spiests atzīt Klāva Stabulnieka pārākumu. Pēc šīs kārtas Starostītam bija 4½ punkti, otro vietu ar 4 punktiem dalīja Stepiņš, Bataševs un Golubovskis.
* 6. kārta — Savas līdera pozīcijas nostiprināja Ilmārs Starostīts, kas pieveica Maksimu Golubovski, kamēr tuvākie sekotāji spēlēja neizšķirti. Pēc šīs kārtas Starostītam bija 5½ punkti, bet 4½ punkti bija Edgaram Stepiņam, Arsenam Bataševam un Edgaram Unguram.
* 7. kārta — Ilmārs Starostīts turpināja savu atrāvienu uzvarot Klāvu Stabulnieku, bet Edgars Ungurs un Edgars Stepiņš nospēlēja neizšķirti. Pēc šīs kārtas Ilmārs Starostīts vēl vairāk nostiprināja savas pozīcijas un ar 6½ punktiem bija pārliecinošs līderis. Tuvākie sekotāji — Edgars Stepiņš, Edgars Ungurs un Maksims Golubovskis — atpalika par pusotru punktu un ar 5 punkiem dalīja otro vietu.
* 8. kārta — Ilmārs Starostīts spēlēja neizšķirti ar Rihardu Bekasovu, bet Maksims Golubovskis uzvarēja Edgaru Stepiņu. Stāvoklis turnīrā pirms pēdējās kārtas: 1. Ilmārs Starostīts — 7 punkti, 2. Maksims Golubovskis — 6 punkti, 3. Edgars Ungurs, 4. Vsevolods Dzjuba — abiem pa 5½ punktiem, 5. Edgars Stepiņš, 6. Arsens Bataševs, 7. Rihards Bekasovs, 8. Rolands Bērziņš, 9. Konstantīns Gudovskis — visiem pa 5 punktiem.
* 9. kārta — Pēdējā kārtā Ilmārs Starostīts uzvarēja Vsevolodu Dzjubu, un šis panākums nodrošināja viņam pirmo vietu ar 8 punktiem. Maksims Golubovskis spēlēja neizšķirti ar Edgaru Unguru un nodrošināja otro vietu ar 6½ punktiem. Trešo vietu dalīja trīs dalībnieki ar 6 punktiem, no kuriem labāks papildu rādītājs bronzu deva Unguram. Pagājušā gada čempionam Rolandam Bērziņam finišā izdevās revanšēties par neveiksmēm turnīrā vidusdaļā un ierindoties ceturtajā vietā.

### Latvijas vīriešu šaha čempionāta turnīra tabula
: 

### Sievietes
* 1. kārta — Sieviešu čempionātā reitinga favorīte un iepriekšējā gada uzvarētāja lielmeistare Laura Rogule turnīru sāka ar pārliecinošu uzvaru, tāpat kā otra lielmeistare Ilze Bērziņa. Zaudējumu pret Sofju Vasiļjevu cieta FIDE meistare Renāte Vidruska.
* 2. kārta — Savas otrās uzvaras guva Laura Rogule, Ilze Bērziņa, Marija Kuzņecova un Sofja Vasiļjeva, kuras visas dalīja pirmo vietu ar 2 punktiem.
* 3. kārta — Līderu cīņās savu parākumu apliecināja abas lielmeistares: Laura Rogule uzvarēja Sofju Vasiļjevu, bet Ilze Bērziņa — Mariju Kuzņecovu. Aiz viņas ar 2½ punktiem sekoja Madara Golsta, Ramona Golsta, Laura Rogule, Agnesa Stepania Ter-Avetisjana un Anna Kazmerika. Pēc šīs kārtas Rogulei un Bērziņai bija pa 3 punktiem, no viņām par punktu atpalika septiņas dalībnieces.
* 4. kārta — Līderu cīņā Ilze Bērziņa un Laura Rogule ātri vienojās par neizšķirtu, bet no tuvākajām sekotājām vienīgo panākumu guva Sofja Vasiļjeva, kas uzvarēja Nelliju Maklakovu. Pēc šīs kārtas pirmo vietu ar 3½ punktiem dalīja Rogule un Bērziņa, bet trešo vietu ar 3 punktiem ieņēma Vasiļjeva.
* 5. kārta — Līderes turpināja krāt punktus: Ilze Bērziņa uzvarēja Sofju Vasiļjevu, bet Laura Rogule bija parāka par Madaru Golstu. Melānija Luīze Jansone ar melnajiem uzvarēja Renāti Vidrusku, bet Agnese Stepania Ter-Avetisjana pieveica Stefaniju Dombrovsku. Tagad Bērziņai un Rogulei bija pa 4½ punktiem, bet par punktu mazāk bija Jansonei un Ter-Avetisjanai.
* 6. kārta — Par vienīgo līderi ar 5½ punktiem kļuva Laura Rogule, kas ar melnajiem pieveica Melāniju Luizi Jansoni, kamēr Ilze Bērziņa nespēja uzvarēt Agnesei Stepaniu Ter-Avetisjanu un atpalika no līderes par puspunktu. Trešo vietu kopā ar Ter-Avetisjanu dalīja Nellija Maklakova pēc uzvaras pār Ramonu Golstu. Abām bija 4 punkti.
* 7. kārta — Līderu cīņās Laura Rogule bija pārāka pār Nelliju Maklakovu, bet Ilze Bērziņa atzina Renātes Vidruskas pārākumu. Agnese Stepania Ter-Avetisjana uzvarēja Melāniju Luīzi Jansoni. Pēc šīs kārtas Laurai Rogulei bija 6½ punkti, bet otro vietu dalīja Ilze Bērziņa un Agnese Stepania Ter-Avetisjana — abām pa 5 punktiem. Ceturtā ar 4½ punktiem bija Sofija Vasiļjeva.
* 8. kārta — Laura Rogule spēlēja neizškirti ar Agnesi Stepaniu Ter-Avetisjanu un kļuva neaizsniedzama savām konkurentēm, nodrošinot savu divpadsmito Latvijas šaha čempiones titulu, jo arī Ilze Bērziņa dalīja punktu ar Madaru Golstu. Stāvoklis turnīrā pirms pēdējās kārtas: 1. Laura Rogule — 7 punkti, 2. Ilze Bērziņa, 3. Agnesa Stepania Ter-Avetisjana — abām 5½ punkti, 4. Nellija Maklakova, 5. Marija Kuzņecova — abām pa 5 punktiem, 6. Sofija Vasiļjeva, 7. Madara Golsta, 8. Melānija Luīze Jansone — visām pa 4½ punktiem.
* 9. kārta — Pēdējā kārtā Laura Rogule pieveica Mariju Kuzņecovu. Otro vietu ar 6½ punktiem ieņēma Ilze Bērziņa, kas uzvarēja Zinaidu Osobskaju. Trešo vietu izcīnīja Nellija Maklakova, kas bija pārāka par Agnesi Stepaniu Ter-Avetisjanu.

### Latvijas sieviešu šaha čempionāta turnīra tabula
: 

## Atsauces

## Ārējās saites
*  2022. gada Latvijas vīriešu šaha čempionāta ceturtdaļfināls vietnē chess-results.com
*  2022. gada Latvijas vīriešu šaha čempionāta Vidzemes reģionālā atlase vietnē chess-results.com
*  2022. gada Latvijas vīriešu šaha čempionāta Latgales reģionālā atlase vietnē chess-results.com
*  2022. gada Latvijas vīriešu šaha čempionāta Zemgales reģionālā atlase vietnē chess-results.com
*  2022. gada Latvijas vīriešu šaha čempionāta Kurzemes reģionālā atlase vietnē chess-results.com
*  Latvijas 2022. gada senioru čempionāts vietnē chess-results.com
*  2022. gada Latvijas vīriešu šaha čempionāta pusfināls vietnē chess-results.com
*  2022. gada Latvijas vīriešu šaha čempionāta fināls vietnē chess-results.com
*  2022. gada Latvijas sieviešu šaha čempionāta fināls vietnē chess-results.com